PROVEDBENA UREDBA KOMISIJE (EU) 2022/853

оd 31. svibnja 2022.

o izmjeni Provedbene uredbe (EU) 2018/2019 i Provedbene uredbe (EU) 2019/2072 u pogledu plodova biljke Momordica charantia L. podrijetlom iz Hondurasa, Meksika, Šri Lanke i Tajlanda

EUROPSKA KOMISIJA,

uzimajući u obzir Ugovor o funkcioniranju Europske unije,

uzimajući u obzir Uredbu (EU) 2016/2031 Europskog parlamenta i Vijeća od 26. listopada 2016. o zaštitnim mjerama protiv organizama štetnih za bilje i o izmjeni uredaba (EU) br. 228/2013, (EU) br. 652/2014 i (EU) br. 1143/2014 Europskog parlamenta i Vijeća te stavljanju izvan snage direktiva Vijeća 69/464/EEZ, 74/647/EEZ, 93/85/EEZ, 98/57/EZ, 2000/29/EZ, 2006/91/EZ i 2007/33/EZ (1), a posebno njezin članak 42. stavak 4. treći podstavak,

budući da:

(1) Provedbenom uredbom Komisije (EU) 2018/2019 (2) utvrđen je popis visokorizičnog bilja, biljnih proizvoda i drugih predmeta na temelju preliminarne procjene rizika.

(2) Provedbenom uredbom Komisije (EU) 2018/2018 (3) utvrđena su posebna pravila o postupku koji treba slijediti kako bi se provela procjena rizika povezanog s tim visokorizičnim biljem, biljnim proizvodima i drugim predmetima u smislu članka 42. stavka 4. Uredbe (EU) 2016/2031.

(3) Nakon preliminarne procjene rizika plodovi biljke Momordica L. podrijetlom iz trećih zemalja ili područja trećih zemalja u kojima je potvrđena prisutnost štetnog organizma Thrips palmi Karny, a u kojima ne postoje učinkovite mjere za suzbijanje tog štetnog organizma uvršteni su u Prilog Provedbenoj uredbi (EU) 2018/2019 kao visokorizično bilje.

(4) Meksiko je 13. studenoga 2019. Komisiji podnio zahtjev za izvoz plodova biljke Momordica charantia L. u Uniju. Zahtjev je potkrijepljen odgovarajućom tehničkom dokumentacijom.

(5) Honduras, Šri Lanka i Tajland Komisiji su 27. studenoga 2019. podnijeli zahtjev za izvoz plodova biljke Momordica charantia L. u Uniju. Zahtjevi su potkrijepljeni odgovarajućom tehničkom dokumentacijom.

(6) Europska agencija za sigurnost hrane („Agencija”) donijela je 31. prosinca 2020. znanstveno mišljenje o procjeni rizičnosti za plodove biljke Momordica charantia L. podrijetlom iz Meksika (4), Hondurasa (5), Šri Lanke (6) i Tajlanda (7). Thrips palmi Karny jedini je štetni organizam koji je razlog za zabrinutost analiziran u tim mišljenjima. Agencija je ocijenila mjere za smanjenje rizika opisane u dokumentaciji za taj štetni organizam i procijenila vjerojatnost slobode od tog štetnog organizma za navedenu biljku.

(7) Na temelju tih mišljenja, po pitanju fitosanitarnog rizika koji proizlazi iz uvoza ploda biljke Momordica charantia L. iz Hondurasa, Meksika, Šri Lanke i Tajlanda u Uniju mogu se utvrditi fitosanitarni uvjeti za uvoz u cilju osiguravanja smanjenja rizika i njegova održavanja na prihvatljivoj razini. Stoga bi plod biljke Momordica charantia L. podrijetlom iz tih zemalja trebalo ukloniti s popisa visokorizičnog bilja, biljnih proizvoda i drugih predmeta u Prilogu Provedbenoj uredbi (EU) 2018/2019.

(8) Smatra se da su mjere za smanjenje rizika koje primjenjuje Šri Lanka dostatne da fitosanitarni rizik od uvoza u Uniju plodova biljke Momordica charantia L. podrijetlom iz te zemlje održi na prihvatljivoj razini.

(9) Komisija smatra da mjere za smanjenje rizika koje su u dokumentaciji predložili Honduras, Meksiko i Tajland same po sebi nisu dovoljne da se fitosanitarni rizik od uvoza u Uniju plodova biljke Momordica charantia L. podrijetlom iz tih zemalja održi na prihvatljivoj razini. Stoga bi uvoz u Uniju plodova biljke Momordica charantia L. podrijetlom iz tih zemalja trebao ispunjavati posebne uvjete za uvoz: ti plodovi trebali bi potjecati s područja na kojima nema štetnih organizama ili s mjesta proizvodnje s potpunom fizičkom zaštitom ili s mjesta proizvodnje na kojem je poduzeto nekoliko mjera u pogledu proizvodnje, rukovanja i pregleda tih plodova.

(10) Stoga, s obzirom na to da je u Prilogu II. Provedbenoj uredbi Komisije (EU) 2019/2072 (8) Thrips palmi Karny naveden kao karantenski štetni organizam Unije te da su u točki 71. Priloga VII. toj provedbenoj uredbi određeni posebni uvjeti za uvoz ploda biljke Momordica L. podrijetlom iz svih trećih zemalja, posebne uvjete za uvoz ploda biljke Momordica L. podrijetlom iz Hondurasa, Meksika, Šri Lanke i Tajlanda trebalo bi dodati u Prilog VII. Provedbenoj uredbi (EU) 2019/2072.

(11) Provedbene uredbe (EU) 2018/2019 i (EU) 2019/2072 trebalo bi stoga na odgovarajući način izmijeniti.

(12) Kako bi se ispunile obveze Europske unije koje proizlaze iz Sporazuma Svjetske trgovinske organizacije o primjeni sanitarnih i fitosanitarnih mjera (9), uvoz ploda biljke Momordica L. podrijetlom iz Hondurasa, Meksika, Šri Lanke i Tajlanda trebao bi se nastaviti u najkraćem mogućem roku. Stoga bi ova Uredba trebala stupiti na snagu trećeg dana od dana njezine objave.

(13) Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

DONIJELA JE OVU UREDBU:

Članak 1. Izmjena Provedbene uredbe (EU) 2018/2019 Prilog Provedbenoj uredbi (EU) 2018/2019 mijenja se u skladu s Prilogom I. ovoj Uredbi.

Članak 2. Izmjena Provedbene uredbe (EU) 2019/2072 Prilog VII. Provedbenoj uredbi (EU) 2019/2072 mijenja se u skladu s Prilogom II. ovoj Uredbi.

Članak 3. Stupanje na snagu Ova Uredba stupa na snagu trećeg dana od dana objave u Službenom listu Europske unije.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 31. svibnja 2022. Za Komisiju Predsjednica Ursula VON DER LEYEN

(1) SL L 317, 23.11.2016., str. 4.

(2) Provedbena uredba Komisije (EU) 2018/2019 od 18. prosinca 2018. o utvrđivanju privremenog popisa visokorizičnog bilja, biljnih proizvoda ili drugih predmeta u smislu članka 42. Uredbe (EU) 2016/2031 te popisa bilja za koje nije obvezan fitosanitarni certifikat za unos u Uniju u smislu članka 73. te uredbe (SL L 323, 19.12.2018., str. 10.).

(3) Provedbena uredba Komisije (EU) 2018/2018 оd 18. prosinca 2018. o utvrđivanju posebnih pravila u vezi s postupkom koji treba slijediti kako bi se provela procjena rizika visokorizičnog bilja, biljnih proizvoda i drugih predmeta u smislu članka 42. stavka 1. Uredbe (EU) 2016/2031 Europskog parlamenta i Vijeća (SL L 323, 19.12.2018., str. 7.).

(4) Odbor PLH EFSA-e (Odbor EFSA-e za zdravlje bilja), 2021. Znanstveno mišljenje o procjeni rizika robe za plodove biljke Momordica charantia iz Meksika. EFSA Journal 2021.;19(2):6398, 37 str. https://doi.org/10.2903/j.efsa.2021.6398

(5) Odbor PLH EFSA-e (Odbor EFSA-e za zdravlje bilja), 2021. Znanstveno mišljenje o procjeni rizika robe za plodove biljke Momordica charantia iz Hondurasa. EFSA Journal 2021.;19(2):6395, 34 str. https://doi.org/10.2903/j.efsa.2021.6395

(6) Odbor PLH EFSA-e (Odbor EFSA-e za zdravlje bilja), 2021. Znanstveno mišljenje o procjeni rizika robe za plodove biljke Momordica charantia iz Šri Lanke. EFSA Journal 2021.;19(2):6397, 35 str. https://doi.org/10.2903/j.efsa.2021.6397

(7) Odbor PLH EFSA-e (Odbor EFSA-e za zdravlje bilja), 2021. Znanstveno mišljenje o procjeni rizika robe za plodove biljke Momordica charantia iz Tajlanda. EFSA Journal 2021.;19(2):6399, 33 str. https://doi.org/10.2903/j.efsa.2021.6399

(8) Provedbena uredba Komisije (EU) 2019/2072 оd 28. studenoga 2019. o utvrđivanju jedinstvenih uvjeta za provedbu Uredbe (EU) 2016/2031 Europskog parlamenta i Vijeća u pogledu zaštitnih mjera protiv organizama štetnih za bilje te o stavljanju izvan snage Uredbe Komisije (EZ) br. 690/2008 i izmjeni Provedbene uredbe Komisije (EU) 2018/2019 (SL L 319, 10.12.2019., str. 1.).

(9) The World Trade Organization Agreement on the Application of Sanitary and Phytosanitary Measures (SPS Agreement) (Sporazum Svjetske trgovinske organizacije o primjeni sanitarnih i fitosanitarnih mjera), https://www.wto.org/english/tratop_e/sps_e/spsagr_e.htm